นายกรัฐมนตรี สั่งการให้ปรับแผนยุทธศาสตร์ชาติให้สอดคล้องสถานการณ์โลก เน้นแก้ปัญหายากจน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงผลการประชุมคณะกรรมการยุทธศาสตร์ชาติ ครั้งที่ 1/2565 ว่า ที่ประชุมได้มีการทบทวนและปรับแผนงานต่างๆ เพราะอยู่ในช่วงระยะ 5 ปีของยุทธศาสตร์ชาติ ซึ่งต้องปรับให้สอดคล้องกับสถานกาณ์โลกในปัจจุบันและสอดคล้องกับแนวทางการแก้ไขปัญหาความยากจนและยกระดับรายได้ของประชาชนในทุกๆ กลุ่ม จึงมีการแก้ปัญหาแบบพุ่งเป้าลงไปรายครัวเรือนและแต่ละพื้นที่ รวมถึงต้องปรับแผนให้สอดคล้องกับการใช้จ่ายงบประมาณในปี 2565 ให้เกิดประโยชน์สูงสุดด้วยอย่างไรก็ตาม ขณะนี้มีแผนพัฒนาเศรษฐกิจและสังคมแห่งชาติ ฉบับที่ 13 ซึ่งมีการปรับให้สอดคล้องกับสถานการณ์ปัจจุบัน โดยต้องนำด้านเทคโนโลยีและดิจิทัลมาเสริมในการทำงาน หรือนำภาคเอกชนที่มีธุรกิจใหม่ๆ เช่น เรื่องบล็อกเชน หรือ Internet of Things (IoT) ซึ่งนายกรัฐมนตรีก็ได้ศึกษาเรื่องเหล่านี้ ถือเป็นการเปลี่ยนแปลงโครงสร้างขนาดใหญ่ในระยะยาวและหลายคนก็ให้ความสนใจเรื่องเหล่านี้ ดังนั้นย้ำว่ารัฐบาลไม่ได้นิ่งนอนใจในการศึกษาในรายละเอียด ทั้งด้านโอกาสและวิกฤติ เพราะถือเป็นการเปลี่ยนแปลงขนานใหญ่ในเรื่องระบบการเงิน การคลัง การลงทุนต่างๆ ซึ่งมีทั้งผลดีและความเสี่ยงที่จะเกิดขึ้น ตนเองจึงได้สั่งการให้ศึกษาเรื่องนี้โดยละเอียด เพื่อให้เป็นไปตามกระแสโลกให้ได้ และให้ได้รับประโยชน์สูงสุด